Det tidligere folketingsmedlem Morten Marinus (DF) vil alligevel ikke være at finde blandt partiets nordjyske kandidater ved det kommende folketingsvalg.

Heller ikke forhenværende folketingsmedlem Morten Marinus’ navn kommer til at stå på stemmesedlen i Nordjylland ved det næste valg. Morten Marinus, der fra 2011-19 repræsenterede Dansk Folkeparti i Nordjylland på Christiansborg, har trukket sig som kandidat. Det bekræfter han over for Tv2 Nord, men han vil ikke her og nu udtale sig om baggrunden. På spørgsmålet om, hvorvidt han fortsat er medlem af Dansk Folkeparti, svarer han: - Det er jeg i hvert fald nu. 44-årige Morten Marinus, som var opstillet i Aalborg Øst-kredsen, er den seneste i rækken af folketingskandidater i DF i Nordjylland, der trækker sig. Senest skete det i sidste uge, da et andet tidligere folketingsmedlem, Thisted-kredsens kandidat Ib Poulsen, trak sig “af personlige grunde”. Morten Marinus, der er uddannet sygehusportør, har været aktiv i både kommunal- og regionalpolitik med afsæt i Saltum, hvor han dengang boede. I sine otte år på Christiansborg bestred han opgaver som både kommunal-, medie- og post-ordfører. I de seneste år har han haft bopæl på Sjælland, men har fastholdt sit nordjyske folketingskandidatur. Op til Dansk Folkepartis ekstraordinære årsmøde i januar støttede Morten Marinus sin navnebror Morten Messerschmidt, der vandt formandsopgøret.